KOMISIJOS REGLAMENTAS (ES) 2021/1864

2021 m. spalio 22 d.

kuriuo dėl didžiausios leidžiamosios amisulbromo, flubendiamido, meptildinokapo, metaflumizono, ir propinebo liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji amisulbromo, flubendiamido, meptildinokapo ir metaflumizono liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Propinebo DLK nustatyta Reglamento (EB) Nr. 396/2005 II priede ir III priedo B dalyje;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl esamos amisulbromo DLK (2). Ji rekomendavo palikti esamą DLK. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės flubendiamido DLK (3). Ji nustatė, kad vartotojams kyla rizika dėl gūžiniams kopūstams ir sėjamosioms salotoms nustatytos DLK. Todėl tikslinga Reglamento (EB) Nr. 396/2005 II priede šią DLK sumažinti iki nustatymo ribos. Kitų produktų atveju Tarnyba rekomendavo padidinti arba palikti esamą DLK. Reglamento (EB) Nr. 396/2005 II priede turėtų būti nustatytos esamo dydžio arba Tarnybos nustatyto dydžio DLK;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės meptildinokapo DLK (4). Ji rekomendavo sumažinti agurkams ir cukinijoms nustatytą DLK. Kitų produktų atveju ji rekomendavo padidinti arba palikti dabartinę DLK. Tarnyba padarė išvadą, kad trūksta tam tikros informacijos apie valgomosioms vynuogėms, vynuogėms vynui gaminti, braškėms ir žemuogėms, melionams ir arbūzams nustatytą DLK ir kad rizikos valdytojai turi papildomai apsvarstyti šiuos atvejus. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės metaflumizono DLK (5). Ji nustatė, kad vartotojams kyla rizika dėl brokoliniams kopūstams ir salotinės trūkažolės plačialapiui varietetui nustatytos DLK. Todėl tikslinga Reglamento (EB) Nr. 396/2005 II priede šią DLK sumažinti iki nustatymo ribos. Tarnyba rekomendavo sumažinti bulvėms, gūžiniams kopūstams, vilnamedžių sėkloms ir pienui (galvijų, avių, ožkų, arklių) nustatytą DLK. Kitų produktų atveju ji rekomendavo padidinti arba palikti dabartinę DLK. Tarnyba padarė išvadą, kad trūksta tam tikros informacijos apie pomidorams, paprikoms, kornišonams, žiediniams kopūstams, pekininiams kopūstams, sultenėms, sėjamosioms salotoms, sėjamosioms pipirnėms, kitiems daigams ir ūgliams, ankstyvosioms barborytėms, sėjamosioms gražgarstėms, raukšlėtiesiems bastučiams ir jaunų lapų augalams (įskaitant brassica rūšis) nustatytą DLK ir kad rizikos valdytojai turi papildomai apsvarstyti šiuos atvejus. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(6) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės propinebo DLK (6). Ji pasiūlė pakeisti liekanų apibrėžtį. Kadangi propinebo patvirtinimas ES nebegalioja ir visi šios medžiagos registracijos liudijimai buvo panaikinti, Reglamento (EB) Nr. 396/2005 V priede turėtų būti nustatyta nustatymo ribą atitinkanti DLK;

(7) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios liekanų koncentracijos (CXL) vertės, turėtų būti nustatyta tokia DLK, kurį atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(8) Komisija konsultavosi su Europos Sąjungos etaloninėmis laboratorijomis dėl būtinybės pakoreguoti tam tikras pesticidų liekanų nustatymo ribas. Dėl kelių medžiagų šios laboratorijos padarė išvadą, kad dėl technikos raidos tam tikroms prekėms reikia nustatyti konkrečias nustatymo ribas;

(9) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(10) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamąjį laikotarpį produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(13) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis Kiek tai susiję su amisulbromu visuose produktuose ir ant jų, flubendiamidu visuose produktuose ir ant jų (išskyrus gūžinius kopūstus ir sėjamąsias salotas), meptildinokapu visuose produktuose ir ant jų, metaflumizonu visuose produktuose ir ant jų (išskyrus brokolinius kopūstus ir salotinės trūkažolės plačialapį varietetą) ir propinebu visuose produktuose ir ant jų, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2022 m. gegužės 14 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2022 m. gegužės 14 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. spalio 22 d. Komisijos vardu Pirmininkė Ursula VON DER LEYEN

(1) OL L 070, 2005 3 16, p. 1.

(2) Europos maisto saugos tarnyba; Reasoned opinion on the review of the existing maximum residue levels for amisulbrom according to Article 12 of Regulation (EC) No 396/2005. EFSA Journal 2020;18(7):6170.

(3) Europos maisto saugos tarnyba; Reasoned opinion on the review of the existing maximum residue levels for flubendiamide according to Article 12 of Regulation (EC) No 396/2005. EFSA Journal 2020;18(6):6150.

(4) Europos maisto saugos tarnyba; Reasoned opinion on the review of the existing maximum residue levels for meptyldinocap (DE-126) according to Article 12 of Regulation (EC) No 396/2005. EFSA Journal 2020;18(6):6157.

(5) Europos maisto saugos tarnyba; Reasoned opinion on the review of the existing maximum residue levels for metaflumizone according to Article 12 of Regulation (EC) No 396/2005. EFSA Journal 2020;18(6):6123.

(6) Europos maisto saugos tarnyba; Reasoned opinion on the review of the existing maximum residue levels for propineb according to Article 12 of Regulation (EC) No 396/2005. EFSA Journal 2020;18(8):6233.